पीओके के साथ उपनिवेश की तरह बर्ताव करता है पाकिस्तान। चीन के साथ मिलकर एक सोची समझी साजिश के तहत वो इस जन्नत को लूट रहा है। इससे यहां के लोगों में जबर्दस्त गुस्सा है, जिसे पाकिस्तान ताकत से दबाता है। इसी महीने यहां के लोगों के बर्बर दमन की तस्वीरें भी सामने आई हैं। इस गुलाम इलाके में जवान होने के मतलब है पुलिस की लाठियां। यहां पर नौकरी मांगने की सजा है पाकिस्तान की बेरहम पुलिस के हाथों पिटाई। यहां सरकारी नौकरी में या प्राइवेट नौकरी में पहला हक उन नौजवानों को मिलता है जो पाकिस्तान के रहने वाले हैं। 2005 में गुलाम कश्मीर में भूकंप आया। तब दुनिया भर से सामाजिक संगठन मुजफ्फराबाद और आसपास के इलाकों में गए। तब यहां के लोगो ने अपनी सच्चाई बयान की। तब दुनिया को ऐहसास हुआ कि पाकिस्तान सरकार ने इस इलाके को किस तरह छिपा कर रखा हुआ है। किस तरह इस जमीन को नर्क में बदल दिया गया है।